“Geen Kersgeskenke aan Pikitup-personeel”Inwoners word aangeraai om nie Kersgeskenke aan Pikitup-werknemers te gee nie, het die besturende direkteur Amanda Nair Woensdag gesê. “Dit is nie maatskappybeleid vir personeel om aan hierdie tradisie deel te neem nie,” het Nair in ŉ verklaring gesê. Sy sê inwoners word gewaarsku teen individue wat vervalsde identiteitsdokumente en briewe gebruik en hulself voordoen as Pikitup-werknemers. “Dié persone versoek dan Kersfeesgeskenke en donasies.” Volgens Nair is inwoners hoegenaamd onder geen verpligting om enige geskenke aan Pikitup-werknemers te gee nie, aangesien die maatskappy aan die einde van die jaar ŉ bonus aan sy personeel uitbetaal. Nair het versoek dat inwoners die maatskappy in kennis moet stel van bedrieërs en personeel wat hulle nader vir geskenke. Sy sê rommel sal nie op 25 Desember verwyder word nie.